KOMMISSIONENS AFGØRELSE
af 28. marts 2011
om udelukkelse af visse udgifter afholdt af Ungarn under programmet for støtte til førtiltrædelsesforanstaltninger for landbruget og udvikling af landdistrikterne (Sapard) i 2004 fra EU-finansiering
(meddelt under nummer K(2011) 1738)
(Kun den ungarske udgave er autentisk)
(2011/192/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden (1),
under henvisning til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden (2), særlig artikel 14,
under henvisning til den flerårige finansieringsaftale mellem Kommissionen for De Europæiske Fællesskaber på vegne af Det Europæiske Fællesskab og Ungarn af 15. juni 2001, særlig afsnit A, artikel 12 i bilaget,
efter høring af Komitéen for Landbrugsfondene og
ud fra følgende betragtninger:
(1)
Kommissionens forordning (EF) nr. 1419/2004 (3) fastsætter bestemmelser om forlængelse af anvendelsen af de flerårige finansieringsaftaler og de årlige finansieringsaftaler, der er indgået mellem på den ene side Europa-Kommissionen, der handler på Den Europæiske Unions vegne, og på den anden side Tjekkiet, Estland, Ungarn, Letland, Litauen, Polen, Slovakiet og Slovenien, og om visse undtagelser fra de flerårige finansieringsaftaler samt fra Rådets forordning (EF) nr. 1266/1999 (4) og forordning (EF) nr. 2222/2000.
(2)
Kommissionens forordning (EF) nr. 447/2004 (5) fastsætter bestemmelser for at lette overgangen fra støtte under forordning (EF) nr. 1268/1999 til støtte under Rådets forordning (EF) nr. 1257/1999 (6) og (EF) nr. 1260/1999 (7) for Tjekkiet, Estland, Letland, Litauen, Ungarn, Polen, Slovenien og Slovakiet sammen med de i bilag I, punkt I, i forordning (EF) nr. 1419/2004 og i afsnit A, artikel 12, i bilaget til den flerårige finansieringsaftale omhandlede finansieringsaftaler.
(3)
Kommissionens forordning (EF) nr. 248/2007 (8) indeholder foranstaltninger om finansieringsaftalerne og de flerårige finansieringsaftaler, der er indgået i henhold til Sapard-programmet, og om overgangen fra Sapard til udvikling af landdistrikter sammen med de i bilag III til forordningen omhandlede finansieringsaftaler.
(4)
I henhold til artikel 12, stk. 1, i afsnit A i bilaget til den flerårige finansieringsaftale, der stadig er gældende efter Ungarns tiltrædelse af Den Europæiske Union i henhold til forordning (EF) nr. 248/2007, træffer Kommissionen en beslutning (i det følgende benævnt »beslutning om efterprøvende regnskabsafslutning«) om de udgifter, der udelukkes fra EU’s samfinansiering, hvis den vurderer, at udgifterne ikke er afholdt i henhold til aftalen.
(5)
Resultaterne af den årlige godkendelsesrapport for Sapard-regnskaberne for regnskabsåret 2004 viste, at Sapard-kontoret måske har overtrådt visse bestemmelser i den flerårige finansieringsaftale. Kommissionen iværksatte derfor en undersøgelse i overensstemmelse med artikel 12 i afsnit A i bilaget til den flerårige finansieringsaftale.
(6)
I overensstemmelse med artikel 12, stk. 3, i afsnit A i bilaget til den flerårige finansieringsaftale blev de ungarske myndigheder inviteret til et bilateralt møde den 8. november 2005, hvor begge parter bestræbte sig på at nå til enighed om, hvilke foranstaltninger der skulle træffes og om en vurdering af overtrædelsens omfang.
(7)
Efter det bilaterale møde mente Kommissionen stadig, at visse udgifter ikke var gennemført i henhold til Sapard-bestemmelserne. Ungarn overholdt i regnskabsårene 2003 og 2004 i nogle tilfælde ikke tremånedersfristen for betaling til støttemodtagerne i overensstemmelse med artikel 8, stk. 6, i afsnit A i den flerårige finansieringsaftale. I henhold til denne bestemmelse bør tidsrummet mellem modtagelse af bilagene og udstedelse af betalingsordren ikke overstige tre måneder.
(8)
Ved brev af 16. oktober 2009 indledte de ungarske myndigheder en forligsprocedure i overensstemmelse med artikel 12, stk. 3, tredje afsnit, i afsnit A og punkt 9 i afsnit F i bilaget til den flerårige finansieringsaftale. Forligsorganet gav de ungarske myndigheder medhold og betragtede argumenterne som særlige betingelser for at fravige tidsfristen for betaling til støttemodtagerne i henhold til artikel 8, stk. 6, i afsnit A i den flerårige finansieringsaftale.
(9)
Kommissionen betragtede ikke de ungarske myndigheders argumenter som særlige betingelser, der kan begrunde en fravigelse af artikel 8, stk. 6, i afsnit A i den flerårige finansieringsaftale, og foreslog en finansiel nedsættelse på 2 535 286 EUR.
(10)
I overensstemmelse med artikel 12, stk. 7, i afsnit A i bilaget til den flerårige finansieringsaftale skal beløb, der skal tilbagetales, meddeles den nationale anvisningsberettigede, der på vegne af Ungarn sikrer, at beløbet krediteres Sapard-eurokontoen inden for to måneder fra datoen for afgørelsen. Eftersom Sapard-programmet er gennemført, bliver tilbagebetalingen af det udelukkede beløb inddrevet som en indtægtsordre -
VEDTAGET DENNE AFGØRELSE:
Artikel 1
Beløbet på 2 535 286 EUR, som det ungarske Sapard-kontor har udbetalt, udelukkes hermed fra EU-finansiering, da de underliggende transaktioner ikke opfylder Sapard-bestemmelserne.
Beregningen af korrektionen findes i bilaget.
Artikel 2
Denne afgørelse er rettet til Republikken Ungarn.
Udfærdiget i Bruxelles, den 28. marts 2011.